Raġel ta’ 39 sena minn Ħal-Qormi ġie mixli hedded raġel b’sikkina. Renald Baldacchino, tressaq il-Qorti fejn deher kommoss u nfaqa’ jibki, tant li baqa’ eċitat waqt is-smiegħ tal-każ tiegħu. Huwa tressaq quddiem il-Maġistrat Astrid May Grima, li minħabba li hedded lir-raġel, ġarr fuqu arma waqt li kkommeeta r-reat, li ġarr arma fil-pubbliku mingħajr permess u li attakka u insulenta lir-raġel. Huwa ġie mixli wkoll li kiser il-kundizzjonijiet tal-liberta’ proviżorja u li kkommetta reat meta kien għadu taħt sentenza sospiża, u li anke li spiċċa reċidiv. Sadanittant fi proċeduri separati, Baldacchino jinsab milxi bi ttraffikar ta’ droga. Waqt li kien qed jibki Baldacchino wieġeb mhux ħati tal-akkużi miġjubin kontroh. L-Avukat tiegħu Noel Bianco, talab għal liberta’ proviżorja, iżda l-Prosekuzzjoni ma qablitx minħabba li għad baqa’ tliet persuni oħra biex jixhdu. Qalu wkoll li l-akkużat ma rnexxielux irabbi l-għaqal. Il-Qorti ċaħdet it-talba għal liberta’ proviżorja minħabba li qalet li l-akkużat mhux ta’ min jafdah u anke minħabba l-fatt li għad baqa’ xi xhieda li jridu jixhdu fil-każ. L-Avukat Bianco talab lill-Qorti biex Baldacchino jitpoġġa fil-Forensic Unit tal-Isptar Monte Carmeli, minħabba li huwa dependenti fuq id-droga. Il-Qorti qalet li l-akkużat għandu jiġi eżaminat medikalment u jingħata l-assistenza kollha meħtieġa biex joħroġ mill-problema. L-Ispettur Kylie Borg mexxiet il-Prosekuzzjoni.